Minorita templom (Kolozsvár)

A kolozsvári minorita templom és rendház néven ismert épületegyüttes a város egyik barokk műemléke, jelenleg a román görögkatolikus egyház temploma. A romániai műemlékek jegyzékében a CJ-II-m-B-07324.01 sorszámon szerepel. A templom neve Catedrala Schimbarea la Față (az Úr színeváltozása). Története A minoriták első kolozsvári temploma a jelenleg Farkas utcai református templom néven ismert épület volt. 1556-ban a szerzetesrendet elűzték a városból, és csak 1724-ben kaptak engedélyt a visszajövetelre, de akkor is csak a város falán kívülre, a Magyar utcába, a Szent Erzsébet-aggmenház helyén levő faépületbe költözhettek. 1760-ban Sándor János gvardián engedélyt kért a városi tanácstól, hogy a belvárosban vásárolt ingatlanjukon templomot és rendházat építhessenek. 1765 körül a városi tanács ismét engedélyt adott a szerzetesek beköltözésére. A templom és a mellette levő rendház építése 1778-79-ben megtörtént, de a majdnem elkészült torony – az alapozásnál elkövetett építési hibák miatt – 1779. szeptember 24-én összedőlt. A torony újjáépítését Mária Terézia finanszírozta. A terveket a Bánffy-palota építésze, Johann Eberhard Blaumann készítette. A templom tornya és fedele 1798-ban leégett, ideiglenes megoldásként deszkafedelet kapott, és csak a 19. század végén készült el az új fedél. A mennyezet freskóit Lohr Ferenc készítette 1908-ban. Az új templom építéséhez több család tett misealapítványt. A támogatók közül a vagyonos örmény családok számos tagja temetkezett a templom sírboltjába egészen 1834-ig, amikor a kolerajárvány nyomán a város belsejébe való temetkezést megtiltották. 1924-ben XI. Piusz pápa a görögkatolikus egyháznak adta a templomot, hogy a kolozsvár-szamosújvári püspöki székhely katedrálisa legyen. 1948-ban, a görögkatolikus egyház betiltásakor a templom a román ortodox egyház használatába került. A rendszerváltás után a görögkatolikus püspökség kérte az ortodox püspökségtől az ingatlan visszaadását. Mivel a kérést elutasították, hosszas pereskedés következett. Végül 1998. február 20-án a ploiești ítélőtábla a görögkatolikusoknak ítélte a templomot, amit március 13-án reggel a görögkatolikusok vissza is foglaltak. Március 20-án 1500 ortodox pap tartott körmenetet Kolozsvár belvárosában tiltakozva a templom görögkatolikus kézre kerülése ellen. Leírása A templom 44 méter hosszú, 15 méter széles, tornya 26 méter magas. Belsejében hét barokk és empire síremlék található, többnyire a templomépítést támogató vagyonos örmény családoké. A templom melletti rendház ablakkereteit a Haller-család és a minorita rend címere díszítik. A templomtorony latin nyelvű felirata a torony összeomlására és újjáépítésére emlékeztet; a félkövérrel jelölt betűk a feliraton nagyobb méretükkel emelkednek ki a szövegből, és összegük a tragédia évét adja ki. Magyar fordítása: E torony gyászos [emlékű] romlással összeomlott, s a felséges Terézia kegyes adományából helyreállíttatott. Források Gaal György: Kolozsvár kétezer esztendeje dátumokban. In Kolozsvár 1000 éve: A 2000. október 13–14-én rendezett konferencia előadásai. Szerk. Dáné Tibor Kálmán et. al. Kolozsvár: Erdélyi Múzeum-Egyesület; (hely nélkül): Magyar Közművelődési Egyesület. 2001. ISBN 973 8231 14 0 A volt minorita templom és síremlékei. In Kelemen Lajos: Művészettörténeti tanulmányok II. Bukarest: Kriterion. 1982. 72–76. o. A kolozsvári minorita templom és rendház. In Kelemen Lajos: Művelődéstörténeti tanulmányok I. Kolozsvár: Kriterion. 2006. 264–265. o. ISBN 973 26 0852 8 "Lista monumentelor istorice: Județul Cluj" (PDF). Ministerul Culturii. 2015. Hozzáférés: 2017. január 28.. Sas Péter: A római katolikus egyház hatása a város építészetére. In Kolozsvár 1000 éve: A 2000. október 13–14-én rendezett konferencia előadásai. Szerk. Dáné Tibor Kálmán et. al. Kolozsvár: Erdélyi Múzeum-Egyesület; (hely nélkül): Magyar Közművelődési Egyesület. 2001. ISBN 973 8231 14 0 További információk K. Sebestyén József: A minorita templom új mennyezetképei. Erdélyi Lapok, 3. sz. (1909) 65. o. Mihály Melinda: Görög-katolikus katedrális, egykori minorita templom és kolostor, Kolozsvár. lexikon.adatbank.ro Kapcsolódó szócikkek